Төсөл

**Хаягдал ус урьдчилан цэвэрлэх байгууламжаас гарах лагийг тусгаарлах, хадгалах, цэвэрлэх, цуглуулах, тээвэрлэх, дахин боловсруулах, боловсруулах болон устгах журмын төсөл**

# Нийтлэг үндэслэл

## Энэхүү журам (цаашид “Журам” гэх) нь үйлдвэрийн хаягдал ус урьдчилан цэвэрлэх байгууламжаас гарах лаг болон шүүгдэн гарсан хатуу хаягдлыг (цаашид хамтад нь лаг гэх) тусгаарлах, хадгалах, цэвэрлэх, цуглуулах, тээвэрлэх, дахин боловсруулах, боловсруулах болон устгах үйл ажиллагааг зохицуулна.

## Журмын зорилго нь үйлдвэрийн хаягдал ус урьдчилан цэвэрлэх байгууламжаас гарах лагийн менежмент ба зохицуулалтыг сайжруулах, хүрээлэн буй орчин болон хүн амын эрүүл мэндэд үзүүлэх сөрөг нөлөөллийг бууруулах, аюул болон эрсдэлээс урьдчилан сэргийлэх, мөн байгалийн нөөцийг хамгаалж, эдийн засгийн эргэлтэнд оруулахад оршино.

## Энэ журам нь Хог хаягдлын тухай хууль, Хот, суурины ус хангамж, ариутгах татуургын ашиглалтын тухай хууль, Эрүүл ахуйн тухай хууль болон холбогдох хууль тогтоомж, түүнтэй нийцүүлэн гаргасан баримт бичгүүдээс бүрдэнэ.

## Энэ журмыг урьдчилан цэвэрлэх байгууламж суурилуулсан иргэн, аж ахуйн нэгж, байгууллага болон хог хаягдлыг ангилах, цэвэрлэх, цуглуулах, тээвэрлэх, дахин боловсруулах, сэргээн ашиглах, устгах, булшлах эрх бүхий хуулийн этгээд дагаж мөрдөнө.

## Хаягдал ус урьдчилан цэвэрлэх байгууламжаас лаг гаргаж буй иргэн, аж ахуйн нэгж, байгууллага нь лагийг тусгаарлах, хадгалах, цэвэрлэх, цуглуулах болон тээвэрлэх, дахин боловсруулах, боловсруулах ба устгах дараах үйл ажиллагааг явуулах үүрэгтэй.

### Лагийг эх үүсвэр дээр нь хэмжээг бууруулах боломжийг бүрдүүлэх.

### Лагийг дахин боловсруулах болон дахин ашиглах чиглэлд шинэ санаа, шинэ арга боловсруулж тухайн газар нутгийн шинж чанар болон нөхцөлд байдалтай уялдуулан олон улсын түвшний техник, технологийг нэвтрүүлэх.

### Энэ журмын 2-р бүлэгт заасны дагуу урьдчилан цэвэрлэх байгууламжийн лагийг хүрээлэн буй орчинд нөлөө үзүүлэхээргүй байхаар тусгаарлана.

### Аюултай лагийг энэ журмын 2.3-д заасны дагуу зохицуулна.

### Энгийн лагийг энгийн хог хаягдлыг цэвэрлэх, цуглуулах болон тээвэрлэх эрх бүхий байгууллага цуглуулж, тээвэрлэх бөгөөд тээвэрлэлтийн зардлыг хог хаягдал үүсгэгч ба бохирдуулагч бүрэн хариуцна.

## Урьдчилан цэвэрлэх байгууламжаас гарсан лагийн талаарх мэдээллийг Байгаль орчин, аялал жуулчлалын сайдын 2018 оны А/428 тоот тушаалаар батлагдсан "Хог хаягдлын улсын мэдээллийн нэгдсэн сангийн тогтолцоо, бүрдэл болон мэдээлэл төвлөрүүлэх журам"-ын дагуу бүртгэнэ.

# Үйлдвэрийн хаягдал ус урьдчилан цэвэрлэх байгууламжаас гарах лагийн ангилал

## Урьдчилан цэвэрлэх байгууламжаас гарах лагийг доорх байдлаар 4 ангилна. Илүү дэлгэрэнгүй мэдээллийг Үйлдвэрийн хаягдал усыг урьдчилан цэвэрлэх гарын авлага (2024)-аас харна уу.

#### S0: Үйлдвэрийн хаягдал усны цэвэрлэгээний L0 түвшнээс гарах лагийг дотор нь 2 ангилна:

##### S0: шингэн лаг буюу 11%-аас бага хуурайшилттай лагийг ачиж болохгүй тул бохир соруулах машинаар эсвэл шингэн нэвчүүлэхгүй саванд тээвэрлэнэ.

##### Сараалжнаас гарсан хатуу хаягдал: хог ачих машинаар цуглуулж, тээвэрлэнэ.

#### S1 (>12% хуурайшилттай): L1 түвшний цэвэрлэгээтэй урьдчилан цэвэрлэх байгууламжаас гарах лаг: Хатуу хольц бүхий лаг бөгөөд хог ачих машинаар цуглуулж, тээвэрлэнэ.

#### S2 (>20% хуурайшилттай): L2 түвшний цэвэрлэгээтэй урьдчилан цэвэрлэх байгууламжаас гарах лаг: Хатуу хольц бүхий лаг бөгөөд хог ачих машинаар цуглуулж, тээвэрлэнэ.

#### S3 (>30% хуурайшилттай): L2 түвшний цэвэрлэгээтэй урьдчилан цэвэрлэх байгууламжаас гарах лаг: Хатуу хольц бүхий лаг бөгөөд хог ачих машинаар цуглуулж, тээвэрлэнэ.

#### L1 болон L2 түвшний цэвэрлэгээтэй урьдчилан цэвэрлэх байгууламж нь лаг усгүйжүүлэх төхөөрөмжгүй бол тухайн байгууламжаас гарах лагийг S0 ангиллын лаг гэж тооцно.

## Байгаль орчин, аялал жуулчлалын сайдын 2017 оны А/349 тоот тушаалаар батлагдсан “Эх үүсвэрээс гарах хог хаягдлын кодчилсон жагсаалт, тэдгээрийн зэрэглэл"-ийн жагсаалтанд хог хаягдлыг аюулын зэрэглэлээр нь “аюултай”, “хяналттай” ба “энгийн” гэж 3 ангилдаг (уг тушаалын хавсралтаас харна уу).

## Урьдчилан цэвэрлэх байгууламжаас гарах лаг нь“аюултай” ангилалд хамрагдвал Засгийн газрын 2018 оны 116 тоот тогтоолын 1 дүгээр хавсралт "Аюултай хог хаягдлыг түр хадгалах, цуглуулах, тээвэрлэх, дахин боловсруулах, устгах болон бүртгэх, тайлагнах журам"-ыг дагаж мөрдөнө.

## Урьдчилан цэвэрлэх байгууламжаас гарах лаг нь энэ журмын 2.2-д дурьдсан жагсаалтын дагуу “хяналттай” ангилалд багтаж байвал лабораторийн шинжилгээнд хамруулна. Хэрвээ шинжилгээний үр дүнгээр “аюултай” ангилалд багтаж байвал 2.3-д заасан журмыг дагаж мөрдөнө.

## Урьдчилан цэвэрлэх байгууламжаас гарах лаг нь “энгийн” ангилалд багтаж байвал аюулгүй лаг гэж үзэх бөгөөд Байгаль орчин,аялал жуулчлалын сайдын 2018 оны А/443 дугаар тушаалын хавсралт “Энгийн хог хаягдлыг ангилах, цуглуулах,тээвэрлэх, дахин боловсруулах, сэргээн ашиглах, устгах, булшлах үйл ажиллагаанд тавигдах ерөнхий шаардлага”-ыг дагаж мөрдөнө.

## Хэрвээ 2.5-д дурьдсан лаг нь MNS7003:2023 Ахуйн бохир ус цэвэрлэх байгууламжийн лагийг дахин ашиглахад тавих ерөнхий шаардлага стандартын шаардлагыг хангаж байвал дахин боловсруулах, дахин ашиглах хэрэгцээ болон тухайн газар нутгийн нөхцөлд тулгуурлан “дахин боловсруулах боломжтой хог хаягдал (лаг)” гэж ангилна.

# Урьдчилан цэвэрлэх байгууламжаас гарах лагийг хадгалах

## Лагийг шүүрэх, цацрах болон муухай үнэр ялгаруулахаас сэргийлж хөрсөнд нэвчиж, шингэхгүй байхаар тусгаарлагдсан байгууламж эсвэл саванд хадгална.

## “Аюултай” лагийг Хог хаягдлын тухай хуулийн 5 дугаар бүлэгт заасны дагуу хадгална.

## “Энгийн” ангиллын хатуу хольц бүхий лаг (S1, S2, S3 ба сараалжнаас шүүгдэн гарсан S0) болон шингэн лаг (S0)-г холихгүй, тусад нь хадгална.

# Цэвэрлэх

## Хог хаягдлыг үүсгэгч иргэн, аж ахуйн нэгж, байгууллага нь өөрийн үйлдвэрлэл, үйлчилгээнээс гарах хог хаягдлыг бүрэн цэвэрлэх үүрэгтэй бөгөөд урьдчилан цэвэрлэх байгууламжийн лаг мөн адил хамаарна.

## Аймаг, нийслэл, сум, дүүргийн Засаг дарга нь Хог хаягдлын тухай хуульд заасан эрх хэмжээний хүрээнд нутаг дэвсгэртээ зөвшөөрөлгүй газар асгасан лагт хяналт тавих арга хэмжээг авч ажиллана.

## Зориулалтын бус газарт лагийг хаясан тохиолдолд баг, хорооны Засаг дарга хяналт тавьж, аймаг, нийслэл, сум, дүүргийн Засаг дарга тухайн аж ахуйн нэгж, байгууллага, иргэний гаргасан хууль бус үйлдлийг буруутай этгээдийн зардлаар бүрэн цэвэрлүүлж, Зөрчлийн тухай хуулийн дагуу арга хэмжээ авна.

# Урьдчилан цэвэрлэх байгууламжаас гарах лагийг цуглуулах, тээвэрлэх

## Аймаг, нийслэлийн нутаг дэвсгэрт лаг цуглуулах болон тээвэрлэх тохиолдолд лаг үүссэн байршил бүхий баг, хорооны Засаг даргад мэдэгдэж, сум, дүүргийн Засаг даргаас зөвшөөрөл авч ажиллана.

## Урьдчилан цэвэрлэх байгууламжаасаа лаг гаргаж буй иргэн, аж ахуйн нэгж, байгууллага нь энгийн хог хаягдлыг цэвэрлэх, цуглуулах болон тээвэрлэх эрх бүхий сум, дүүргийн Засаг даргатай гэрээ байгуулсан хуулийн этгээдтэй тээвэрлэлтийн гэрээ байгуулж лаг тээвэрлэлтийг гүйцэтгэнэ.

## Лаг үүсгэгчтэй гэрээ байгуулсан хог хаягдал цуглуулах, тээвэрлэх эрх бүхий байгууллага нь хог хаягдлыг сэргээн ашиглах, дахин боловсруулах, устгах болон булшлах эрх бүхий байгууллагад лагийг хүлээлгэж өгөх үүрэгтэй.

## Урьдчилан цэвэрлэх байгууламжийн лагийг цуглуулах, тээвэрлэхэд тавигдах шаардлагуудыг дор дурьдав.

###  “Энгийн” ангиллын хатуу хольц бүхий лагийг (S1, S2, S3 ба сараалжнаас шүүгдэн гарсан S0) Хог хаягдлын тухай хуулийн 14-р зүйл болон Байгаль орчин, аялал жуулчлалын сайдын 2018 оны A/443 тоот тушаалын 2.4.3-т заасан шаардлагыг хангасан тээврийн хэрэгслээр тээвэрлэнэ. Лагийг цуглуулж, тээвэрлэхдээ лаг боловсруулах үйл ажиллагаанд саад учруулахгүйн тулд бусад төрлийн хог хаягдалтай холихгүй.

###  “Энгийн” ангиллын шингэн лагийг (S0) ХСУХАТАҮЗХ-ны бохир соруулах үйлчилгээний тусгай зөвшөөрөл олгоход тавигдах шаардлагыг хангасан, тээврийн хэрэгслээр цуглуулж, тээвэрлэх бөгөөд шингэн нэвчүүлэхгүй саванд тээвэрлэнэ.

### Зөвшөөрөгдсөн газраас бусад газарт лаг хаяхыг хориглоно. S0 лагийг шингэн нэвчүүлэхгүй саванд тээвэрлэх эсвэл бохирын машинаар соруулах бөгөөд ариутгах татуургын төвлөрсөн сүлжээнд болон тус сүлжээнд холбогдсон цооногт хаяж зайлуулахыг хориглоно.

### Үүнээс гадна, дараах шаардлагуудыг хангасан байна.

#### Тээврийн хэрэгсэл нь MNS 4598:2020 “Автотээврийн хэрэгслийн техникийн байдалд тавих ерөнхий шаардлага”-ыг хангах ба авто тээврийн техникийн үзлэгт орсон, гэрчилгээг авсан байна.

#### Аймаг, нийслэлийн GPS хяналтын нэгдсэн системд цуглуулах, тээвэрлэх тээврийн хэрэгслийг бүртгэнэ.

#### Цуглуулах, тээвэрлэх үйлчилгээ эрхлэгч оператор нь замын хөдөлгөөний аюулгүй байдлыг хангах арга хэмжээ авч ажиллана.

## Урьдчилан цэвэрлэх байгууламжийн лагийг цэвэрлэх, цуглуулах, тээвэрлэх эрх бүхий байгууллага нь Хог хаягдлын тухай хуулийн 11-р зүйлд заасны дагуу тээвэрлэсэн хог хаягдлын тухай тайлан мэдээг холбогдох байгууллагад хүргүүлнэ.

# Урьдчилан цэвэрлэх байгууламжийн лагийг боловсруулах болон дахин боловсруулах

## Урьдчилан цэвэрлэх байгууламжийн “энгийн” ангиллын лагийг боловсруулах болон дахин боловсруулах үйл ажиллагааг байгаль орчны асуудал эрхэлсэн төрийн захиргааны төв байгууллагад бүртгүүлж, зөвшөөрөл авсан аж ахуйн нэгж, байгууллага эрхэлнэ. Дахин боловсруулах, боловсруулах болон устгах үйл ажиллагааг байгаль орчны асуудал эрхэлсэн төрийн захиргааны төв байгууллагад бүртгүүлэхгүй, зөвшөөрөл авахгүйгээр явуулахыг хориглоно.

## “Энгийн” лагийг **Лаг боловсруулах/дахин боловсруулах төв эсвэл Хог хаягдал сэргээн ашиглах/дахин боловсруулах байгууламж**ид усгүйжүүлж, хатааж, дахин боловсруулж мөн шатааж овор хэмжээг багасгаж болно. Бохир ус цэвэрлэх байгууламжийн лаг боловсруулах/дахин боловсруулах байгууламж нь зөвхөн лагийг боловсруулах/дахин боловсруулах бөгөөд Зөвшөөрлийн хуулийн дагуу Хот, суурины ус хангамж, ариутгах татуургын ашиглалт үйлчилгээг зохицуулах хорооноос тусгай зөвшөөрөл авна. Энгийн хог хаягдлыг сэргээн ашиглах/дахин боловсруулах байгууламж нь аймаг, нийслэлийн Засаг даргаас зөвшөөрөл авна.

## **Лаг боловсруулах/дахин боловсруулах төв** эсвэл **Хог хаягдал сэргээн ашиглах/дахин боловсруулах байгууламж**гүй буюу 6.3-д заасан үйл ажиллагааг явуулах боломжгүй бол энэ журмын 7.3-д заасны дагуу лагийг боловсруулна.

## Дахин боловсруулсан бүтээгдэхүүн болон хог хаягдлын чанарыг шинжилгээнд өгч шалгуулах ба шинжилгээний хариунд үндэслэн тухай материал нь стандартад нийцэж байгаа эсэхийг тогтооно.

## Хөрс сайжруулахад ашигласан бүтээгдэхүүний хэмжээ болон лаг боловсруулах байгууламжаас гарсан лагийн хэмжээний талаарх мэдээг нийслэл, аймгийн Засаг даргад тайлан бэлтгэж хүргүүлнэ.

## **Лаг боловсруулах/дахин боловсруулах төв эсвэл Хог хаягдал сэргээн ашиглах/дахин боловсруулах байгууламж** нь Хог хаягдлын тухай хуулийн 16 болон 17-р зүйл, 4-р зүйлийн 4.1.11, 4.1.12, 4.1.20-р заалтуудтай нийцэж, Байгаль орчин, аялал жуулчлалын сайдын 2018 оны A/443 тоот тушаалын Хавсралтын 2.5, 2.6 болон 2.7-д заасан шаардлагыг хангаж байх ёстой.

# Булшлах

## **Лаг боловсруулах/дахин боловсруулах төв эсвэл Хог хаягдал сэргээн ашиглах/дахин боловсруулах байгууламж**аас гарч байгаа дахин боловсруулах боломжгүй хог хаягдал (үнс болон дэгдэмхий үнс гэх мэт)-ыг Засгийн газрын 2018 оны 116 тоот тогтоолын Хавсралт 2 болон Байгаль орчин, аялал жуулчлалын сайдын 2017 оны А/349 тоот тушаалын дагуу “аюултай” болон “энгийн” гэж ангилна. (Хавсралтаас харна уу \*\*)。

## Үнс, дэгдэмхий үнсийг “аюултай” болон “энгийн” гэж ангилахдаа шинжилгээ хийлгэх бөгөөд дараах байдлаар устгана:

#### “аюултай” ангиллын үнсийг устгахад Засгийн газрын 2018 оны 116 тоот тогтоолоор батлагдсан журмыг дагаж мөрдөнө.

#### “энгийн” ангиллын үнсийг устгахад болон Байгаль орчин, аялал жуулчлалын сайдын 2018 оны A/443 тоот тушаалыг дагаж мөрдөнө.

## Булшлах үйл ажиллагааг эрхлэх аж ахуйн нэгж, байгууллага нь аймаг, нийслэлийн Засаг даргаас тусгай зөвшөөрөл авсан байна.

## **Лаг боловсруулах/дахин боловсруулах төв эсвэл Хог хаягдал сэргээн ашиглах/дахин боловсруулах байгууламж**гүй буюу 6.2-д заасан үйл ажиллагааг явуулах боломжгүй бол урьдчилсан байдлаар дараах арга хэмжээг авна.

#### Сараалжнаас гарсан S1, S2, S3 болон S0 лагийг (хатуу хольц бүхий) “энгийн” ангилалд хамруулж энгийн хог хаягдал адилаар булшилж устгалд оруулна.

#### S0 (бохирын машинаар соруулах эсвэл шингэн нэвчүүлдэггүй саванд тээвэрлэх шингэн лаг) лагийг “энгийн” ангилалд хамруулж бохир ус цэвэрлэх байгууламжийн хатаах байгууламж (хатаах карт)-д хатаагаад энгийн хог хаягдлын төвлөрсөн цэгт булшилж устгана.

#### Энгийн хог хаягдлын төвлөрсөн цэгт хүлээж авах хатуу хольц бүхий лаг нь дор хаяж 12%-ийн хатуу хольцын агууламжтай байх бөгөөд шингэн шүүрэлгүй байна.

# Хариуцлага хүлээх

## Хог хаягдал зайлуулах, тээвэрлэх үйл ажиллагаа явуулахдаа зөрчил гаргасан иргэн, аж ахуйн нэгж, байгууллагад холбогдох хууль, дүрэм журмын дагуу хариуцлага тооцно.

## Зориулалтын бус газарт лаг хаясан нь тогтоогдсон иргэн, аж ахуйн нэгж, байгууллага өөрийн зардлаар тухай газрыг буцааж сэргээн, хэвийн байдалд оруулах үүрэг хүлээнэ.

## Хог хаягдлын тухай хууль зөрчсөн этгээдэд Зөрчлийн тухай хуулийн 6 дугаар зүйлийн 6.1, Хог хаягдлын тухай хуулийн 43 дугаар зүйлд заасны дагуу хариуцлага тооцно.

## “Хог хаягдлын менежментийн төлөвлөгөө” боловсруулаагүй, тайлан мэдээ цаг тухайд явуулаагүй болон хууль бусаар хог хаягдал зайлуулсан иргэн, аж ахуйн нэгж байгууллагад холбогдох хуулийн дагуу хариуцлага тооцно.

**【Нэмэлт тайлбар】**

БОУАӨЯ, ХББОСЯ болон ММСС-ийн бүрэлдэхүүнтэй байгуулах ажлын хэсэг лагийн урт хугацааны менежментийн төлөвлөгөө болон лагийг зохицуулах (цэвэрлэх байгууламжийн лагийг оруулаад) журмын тухайд дараах зүйлсийг авч үзэх шаардлагатай.

**1.1 Журмын төслийн хамрах хүрээ**

* Энэхүү журам нь MNS6561:2024 стандартын шаардлага хангасан хаягдал ус гаргаж буй иргэн, аж ахуйн нэгж, байгууллагын хаягдал ус цэвэрлэх байгууламжаас гарах лагтай холбоотой зохицуулалт юм. Бодит байдалд нийцүүлэхийн тулд MNS 4943 стандартын хувьд ч авч үзэн, энэ журмыг шинэчлэх эсвэл өөрчлөх шаардлагатай (бохир ус цэвэрлэх байгууламжийг оруулаад).
* Түүнчлэн хүний ​​хаягдал агуулсан ахуйн бохир усыг хэрхэн цэвэрлэх, гэр хорооллын лагийг хэрхэн яаж боловсруулах вэ гэдгийг анхаарах шаардлагатай.

**1.2 Өгөгдлийн сан**

* БОУАӨЯ хог хаягдлын сантай бөгөөд ХББОСЯ болон ХСУХАТАҮЗХ- д ийм мэдээллийн сан байхгүй, түүнийг бий болгох, удирдах чадавх дутмаг байна.

**2.4. Энэ журмын 2.2-т тусгасан “зохицуулагдсан” ангиллын лагийн агууламжийг шинжлэх**

・ Лагт агуулагдаж буй химийн нэгдлүүдийг хэрхэн шинжлэх нь тодорхойгүй байна (A349 тушаалд аюултай шинж чанах үзүүлэгч бүрэлдэхүүнийг тогтоохдоо химийн нэгдлүүдийн шинжилгээ хийнэ гэж байгаа ч эдгээр нь лаг дах олон төрлийн бохирдуулагчид агуулагдах тул тус бүрчлэн шинжилгээ хийх боломжгүй юм).

**2.6. Дахин боловсруулах**

・ Дахин боловсруулах чиглэлд шинэ технологиуд ирээдүйд бий болно. Хэрэв тэдгээр нь үр ашигтай гэж тогтоогдвол холбогдох дүрэм журмуудад шинээр нэмж оруулах шаардлагатай.

**5.5.2. S0 ангиллын лагийг цуглуулах, тээвэрлэх**

・ Энэ журмын төсөлд бохир соруулах тээврийн хэрэгсэлд тавигдах шаардлага нь ХСУХАТАҮЗХ-оос тусгай зөвшөөрөл олгохдоо тээврийн хэрэгсэлд тавих шаардлагатай адилхан байна гэж үзсэн. Гэсэн хэдий ч S0 ангиллын шингэн лагийг цуглуулах, тээвэрлэх үйл ажиллагааг ХСУХАТАҮЗХ-ны тусгай зөвшөөрлийн системээр хянаж болох эсэхийг тодруулах шаардлагатай.

**6.2. 7.1. Лаг боловсруулах/дахин боловсруулах төв** эсвэл **Хог хаягдал сэргээн ашиглах/дахин боловсруулах байгууламж**

* Лагийг усгүйжүүлэх, хатаах, дахин боловсруулах, шатаах гэх мэт олон төрлийн боловсруулалтын аргууд байдаг. Улаанбаатар хотын хувьд эдгээр технологиудыг Монголын Мянганы сорилтын сангийн Лагийн урт хугацааны менежментийн төлөвлөгөөнд авч үзнэ. ХББОСЯ, БОУАӨЯ болон Хотын захиргаа энэ төлөвлөгөөг боловсруулах ажил дууссаны дараа үр дүнд үндэслэн тохиромжтой технологийн талаар хэлэлцэх шаардлагатай.
* БОУАӨЯ-ны мэдээлснээр, хог хаягдлын эцсийн устгалын овор хэмжээг бууруулах зорилгоор энгийн хог хаягдлыг шатаах байгууламжийн хэрэгцээ шаардлагын талаар Алсын хараа 2050, Улаанбаатар хотын 2030 он хүртэлх хөгжлийн ерөнхий төлөвлөгөө зэрэг бичиг баримтын хүрээнд авч хэлэлцсэн байна. Хэрэв ийм шатаах байгууламж баригдвал аймгуудын хувьд лагийг (S0, S1, S2 болон S3 ангиллын) хэмжээнээс нь хамааруулан мөн энд боловсруулах нь тусдаа лаг боловсруулах байгууламж барьсанаас илүү эдийн засгийн хувьд хэмнэлттэй. Үүнийг аймаг тус бүрийн хувьд авч үзэн шийдвэрлэх нь зөв юм. Хэрэв хамтад нь боловсруулах боломжгүй бол лагийг боловсруулах/дахин боловсруулах байгууламж барих шаардлагатай.

**6.3. Лаг боловсруулах/дахин боловсруулах байгууламж**

・ Энэхүү журамд дурдаж буй лаг боловсруулах/дахин боловсруулах байгууламж нь зөвхөн лагийг боловсруулах/дахин боловсруулах үйл ажиллагааны хүрээнд буюу бохир ус цэвэрлэх байгууламжийн ажиллагааны нэг хэсэг гэж тодорхойлсон. Иймээс Зөвшөөрлийн тухай хуулийн дагуу барилга, хот байгуулалт, нийтийн аж ахуйн чиглэлийн үйл ажиллагаанд олгох тусгай зөвшөөрлийг авна. Лаг боловсруулах байгууламжийг бохир ус цэвэрлэх байгууламжийн нэг хэсэг гэж БНбД 40-01-14 "Ариутгах татуурга. Гадна сүлжээ ба байгууламж" болон MNS EN 12255-1. Бохир ус цэвэрлэх байгууламж: 1-р хэсэг.Байгууламжийн ерөнхий зарчмууд стандартад тодорхойлсон байна. Мөн эсрэгээр нь шинэ төрлийн байгууламж гэж өөр бичиг баримтад тодорхойлж бас болох бөгөөд энэ талаар хэлэлцэх шаардлагатай. Цаашдаа бохир ус цэвэрлэх байгууламж төлөвлөх, барихдаа үйлдвэрүүдээс лаг хүлээн авдаг лаг боловсруулах байгууламжийг хамт төлөвлөх нь зүйтэй.

・ Мөн лаг боловсруулах/дахин боловсруулах байгууламжаас гарах боловсруулагдсан материал, бүтээгдэхүүнийг хэрхэн зохицуулахыг авч үзэх шаардлагатай. Жишээлбэл, шатаах технологи ашиглах үед дэгдэмхий үнс болон ёсоолын үнс гэсэн 2 боловсруулсан материал гарна. Энэ тохиолдолд энгийн хог хаягдлын төвлөрсөн цэгт булшлах уу эсвэл аюултай хог хаягдлын цэгт булшлах уу гэдгийг шийдвэрлэх шаардлагатай болно. Цаашилбал, ёроолын үнс, хатаасан лагийг цементийн зууханд материал эсвэл түлш болгон дахин боловсруулж болно. Ийм хувилбар сонгох боломж нь орон нутгийн нөхцөл байдлаас ихээхэн хамаардаг.

**7．2 b) "Энгийн" ангиллын хог хаягдлыг боловсруулах**

・ Энэ журмын төслийн дагуу бүх ангиллын лагийг боловсруулахдаа ямар нэг технологи ашиглана. Лаг боловсруулах/дахин боловсруулах байгууламж нь ямар технологитойгоос шалтгаалан лагийн чийгшлийн агууламж S2 ангиллын лагтай ижил болон түүнээс доош байхаар байна. Тиймээс зарчмын хувьд боловсруулалтаас гарсан материалыг энгийн хог хаягдлын төвлөрсөн хогийн цэгт хаяж болно гэж үздэг.

・ Гэсэн хэдийн эцсийн устгалын бүтээгдэхүүний овор хэмжээ их бол энэ төвлөрсөн хогийн цэгийн багтаамжид сөргөөр нөлөөлөх тул лаг боловсруулах/дахин боловсруулах үйл ажиллагаанаас гарах материалыг эцсийн устгалд оруулах цэгийг тусад нь байгуулах нь илүү сайн шийдэл байж болох юм. Боловсруулах, устгах төлбөрийг тогтооход эцсийн устгалын байгууламж нь лаг боловсруулах, дахин боловсруулах байгууламжаас гарах материалд л зориулагдсан байвал хялбар байдаг. Учир нь устгах зардлыг лаг үүсгэгч/бохирдуулагчид төлдөг тул боловсруулж буй лагийн хэмжээ хангалттай их байх нь зориулалтын устгалын цэгтэй байхад зохистой юм.

**7.4. Түр хэрэгжүүлэх арга хэмжээ**

* Улаанбаатар хотод S0 лагийг түр хадгалах буюу лаг хатаах картууд байдаг. Гэсэн хэдий ч зарим аймагт ийм картууд байхгүй байх магадлалтай (2017 оны мэдээллээр аймгийн хамгийн их хүн амын тоо 130 мянга орчим байна). Хэрэв лаг хатаах карт байхгүй бол ХББОСЯ энэ асуудалд анхаарал хандуулж, аль болох хурдан байгуулах хэрэгтэй.

**Бусад**

* Санал болгож буй энэхүү журмын хувьд хог хаягдлыг боловсруулах, булшлах үйл ажиллагаанд шаардагдах хөрөнгийн төсөв, урьдчилан цэвэрлэх байгууламжаас гарсан лагийг устгах, булшлахтай холбоотой аливаа зардлыг тусгаагүй болно. Үүнийг цаашид авч үзэх шаардлагатай.
* Шинэчлэгдсэн MNS6561:2024 стандартад урьдчилан цэвэрлэх байгууламжгүй, хаягдал усны хэмжээ 15м3-ээс бага зарим үйлдвэрийг ариутгах татуургын төвлөрсөн сүлжээнд хаягдал ус нийлүүлэхийг хориглосон бөгөөд хаягдал усаа “цэвэрлэх байгууламжид нийлүүлнэ” гэж заасан ч ийм байдлаар хаягдал ус хүлээн авдаг цэвэрлэх байгууламж байгуулахаар төлөвлөж байгаа талаар дурьдаагүй байна. Энэ цэвэрлэх байгууламжийн үйл ажиллагаанд лаг боловсруулах, дахин боловсруулах үйл ажиллагааг багтаах нь зүйтэй бөгөөд ингэснээр 15м3-ээс бага хаягдал ус гаргаж буй үйлдвэрүүдийн хаягдал усыг бүрэн цэвэрлэх боломжийг бүрдүүлнэ.
* Энэ журмын төсөлд 2025 оны 6-р сараас хэрэгжиж эхлэх “Хот, тосгоны эрхзүйн байдлын тухай хууль”-ийн нэмэлт өөрчлөлтийг авч үзээгүй бөгөөд цаашид тус хуультай уялдуулах шаардлага бий болж магадгүй.